《题惠泉寄知军郎中》
宋代·句龙纬

崎岖荆门山，丛起为东隘。
阳冈盘气势，阴窦融液脉。
源濯云根移，流喷石罅拆。
呀呀两岸间，平涧才数席。
环岸贮清泚，古镜照秋色。
恬风不生纹，至底无隐物。
澄辉泛岚翠，净影溶天碧。
潜花深冏冏，荫树高崒崒。
清光照毛发，爽气洒肌骨。
如入冰壶中，亭宇何鲜饰。
瓶罂日往来，举汲易为力。
短绠何劳人，轻舠恰容客。
当时竟陵翁，老死却不历。
品第十九泉，遗此良可惜。
此泉惠此王，唯日流不息。
作诗颂惠泉，勉哉君子德。

作者简介：句龙纬，仁寿（今属四川）人。仁宗庆历间进士（清雍正《四川通志》卷三三）。历太学博士、职方郎中（《宋诗纪事》卷一五）。